**1. פוסבאל-קלאב זארבריקן** (בגרמנית: **1. Fußball-Club Saarbrücken e. V.**) הוא מועדון כדורגל גרמני מזארבריקן, חבל הסאר, המשחק בליגה 3, הליגה השלישית בכדורגל בגרמניה.

היסטוריה
--------

סמל FV זארבריקן, 1924–1943
הקבוצה הוקמה ב-1903 כמחלקת הכדורגל של טרנווריין מלשטאט, והתפצלה ב-1907 למועדון נפרד FV מלשטאט-בורבאך. ב-1 באפריל 1909 שונה שם הקבוצה ל-FV זארבריקן. ב-1919 החלה הקבוצה לשחק בליגה המחוזית סאר (Kreisliga Saar), הליגה הבכירה בטריטוריית אגן הסאר שנשלטה על ידי הממלכה המאוחדת וצרפת במנדט חבר הלאומים, וב-1922 סיימה במקום השני. ב-1923 עבר המועדון לשחק בליגה המחוזית ריין-סאר (Bezirksliga Rhein-Saar), בה זכתה באליפות בעונת 1927/28.

### התקופה הנאצית

ב-1935 החלה זארבריקן לשחק בגאוליגה דרום-מערב (Gauliga Südwest), אחת מ-16 החטיבות האזוריות שנוצרו עם הארגון מחדש של הכדורגל הגרמני בגרמניה הנאצית. ב-1941 זכתה הקבוצה באליפות הגאוליגה דרום מערב-סארפפאלץ ושנתיים מאחר מכן העפילה לגמר אליפות גרמניה בכדורגל 1943, בו הפסידה 0–3 לדרזדנר (Dresdner SC). בשנה שלאחר מכן שוב העפילה זארבריקן לאליפות גרמניה בכדורגל 1944, אך הודחה ברבע הגמר 1–5 על ידי פ.צ. נירנברג.

### לאחר המלחמה

תוצאות הליגה של הקבוצה מ-1920 עד 2023
לאחר סיום מלחמת העולם השנייה פיזרו רשויות בעלות הברית הכובשות את רוב הארגונים בגרמניה, כוללי מועדוני ספורט, כחלק מתהליך הדה-נאציפיקציה. המועדון קיבל אישור לבצע רפורמה, וב-1945 שינה את שמו ל-1. פ.צ. זארבריקן. הקבוצה שיחקה את שלוש העונות הראשונות אחרי המלחמה באוברליגה דרום-מערב (Oberliga Südwest), ואף זכתה באליפות הליגה הראשונה ב-1946.

לאחר שחבל הסאר, בו שוכנת העיר זארבריקן, נכבש על ידי צרפת, החליטה זארבריקן לא להשתתף בליגה החדשה של חבל הסאר, אהרנליגה, ובחרה לשחק בליגת המשנה הצרפתית בכדורגל. בעונת 1948/49 היא סיימה במאזן הטוב ביותר בליגה, אך למרות תמיכתו של ראש התאחדות הכדורגל הצרפתית ז'יל רימה נמנע ממנה להשתתף בהמשך בתחרויות הכדורגל בצרפת בעקבות התנגדותן של קבוצות רבים בראשן שטרסבורג, עליה נכפה לשחק בתחרויות גרמניות בזמן הכיבוש הנאצי.

זארבריקן פרשה מהליגה הצרפתית וייסדה טורניר משחקי ידידות בשם גביע חבל הסאר הבין-לאומי (Internationaler Saarlandpokal) בו השתתפו קבוצות משווייץ, בלגיה, צרפת, שוודיה, דנמרק, יוגוסלביה ואוסטריה. הקבוצה זכתה בטורניר הראשון ב-1950 לאחר שהביסה בגמר 4–0 את סטאד רן. את הטורניר שנערך בעונה הבאה אירחה נוינקירכן והשתתפו בו גם קבוצות מגרמניה המערבית.

ללא קבלה מלאה בכדורגל הצרפתי או הגרמני, ב-1950 הקים חבל הסאר התאחדות כדורגל משלו, עם חברות בפיפ"א ונבחרת לאומית. בסך הכל עשרה שחקני זארבריקן שיחקו בנבחרת זארלנד בכדורגל במוקדמות מונדיאל 1954, בהן נכשלה להעפיל לגביע העולם בכדורגל, והקבוצה אף ייצגה את חבל הסאר בטורניר גביע אירופה לאלופות הראשון בעונת 1955/1956, בו הודחה על ידי מילאן בסיבוב הראשון למרות ניצחון 4–3 בחוץ.

### חזרה לכדורגל הגרמני והעפלה לבונדסליגה

ב-1952, עם קבלתן מחדש של קבוצות חבל הסאר לפדרציית הכדורגל הגרמנית, חזרה זארבריקן לאוברליגה דרום מערב, זכתה בה והגיעה לגמר אליפות גרמניה בכדורגל 1952, בו הפסידה 2–3 לשטוטגרט. המועדון המשיך להעמיד קבוצות חזקות, אך במהלך העשור הבא זכה רק באליפות אוברליגה אחת, ב-1961.

בשנת 1963 הוקמה לראשונה מאז מלחמת העולם השנייה ליגת כדורגל בכירה בגרמניה המערבית, וזארבריקן נבחרה לאחת מ-16 הקבוצות המייסדות של הבונדסליגה בעונת 1963/1964. הקבוצה סיימה במקום האחרון עם 17 נקודות בלבד וירדה לרגיונליגה דרום-מערב. הקבוצה חזרה לליגה הראשונה בעונת 1976/1977 לאחר שזכתה באליפות הבונדסליגה 2 דרום, אך לאחר שתי עונות בליגה הבכירה חזרה לליגת המשנה וב-1981 ירדה לאוברליגה דרום-מערב החובבנית. זארבריקן שיחקה בבונדסליגה גם בעונות 1985/1986 ו-1992/1993, אך את שתיהן סיימה בירידה.

### בליגות הנמוכות

ב-1995 קרס המועדון כלכלית והורד לליגה האזורית (השלישית). מאז הפכה זארבריקן ל"קבוצת יו-יו" (אנ') שהתנדנדה הלוך ושוב בין הליגה השנייה לחמישית, אך עדיין שמרה על דומיננטיות מקומית ומאז 1997 זכתה בעשרה גביעי חבל הסאר.

בעונת 2005/06 סיימה זארבריקן במקום ה-16 בבונדסליגה 2 וירדה לליגה האזורית, ובעונה הבאה סיימה במקום ה-17 וירדה לאוברליגה, הליגה הרביעית במבנה ליגות הכדורגל בגרמניה. ב-2009 זכתה הקבוצה באליפות הליגה החמישית ועונה אחר כך השלימה שתי עליות רצופות ברגיונלליגה ועלתה לליגה השלישית, בה שיחקה עד 2014. ב-2015 סיימה הקבוצה במקום השני בליגה האזורית אך הפסידה בפלייאוף העלייה לווירצבורגר קיקרס. ב-2018 זכתה זארבריקן באליפות הליגה האזורית דרום-מערב, אך שוב הפסידה בפלייאוך העלייה למינכן 1860.

בעונת 2019/20, לצד העלייה לליגה השלישית, הפכה זארבריקן לקבוצה הראשונה מהליגה הרביעית שמגיעה לחצי גמר הגביע הגרמני לאחר שהדיחה את פ.צ. קלן בסיבוב השני, את קרלסרוהה בשמינית הגמר ואת פורטונה דיסלדורף ברבע הגמר. עם זאת, בחצי הגמר היא הודחה 0–3 בידי באייר לברקוזן. ב-2023/24 שיחזרה הקבוצה את ההישג לאחר שהדיחה את באיירן מינכן בסיבוב השני, את איינטרכט פרנקפורט בשמינית הגמר ואת בורוסיה מנשנגלדבך ברבע הגמר, אך הודחה לאחר שהפסידה 02 לפ.צ. קייזרסלאוטרן.

אוהדים ויריבויות
----------------

לאולטראס של זארבריקן ידידות ארוכת שנים עם האולטראס של פורטונה דיסלדורף הגרמנית ונאנסי הצרפתית. פ.צ. קייזרסלאוטרן, אלברסברג ופ.צ. 08 הומבורג (אנ') נחשבות ליריבות הגדולות ביותר של המועדון בשל קרבתן הגאוגרפית.

תארים
-----

אליפות גרמניה בכדורגל
* סגנות (2): 1943, 1952

אליפות אזורית
* **זכייה (7):** 1926, 1928, 1943, 1944, 1946, 1952, 1961

ליגת המשנה הצרפתית בכדורגל
* **זכייה (1):** 1949

רגיונליגה דרום מערב
* 1965

הבונדסליגה השנייה
* **זכייה (2):** 1976, 1992

הגביע הגרמני
* חצי גמר (5): 1957, 1958, 1985, 2020, 2024

גביע חבל הסאר
* **זכייה (10):** 1997, 1998, 1999, 2000, 2004, 2011, 2012, 2013, 2017, 2019

שחקנים בולטים
-------------

 ערך מורחב – **קטגוריה:כדורגלני פ.צ. זארבריקן**  

* גרמניהגרמניה קווין ברנס
* גרמניהגרמניה פאלקו גץ
* גרמניהגרמניה וולפרם ווטקה
* מרוקומרוקו מוסטפא חאג'י
* גאנהגאנה טוני יבואה
* גרמניהגרמניה מרקו מאיירהופר
* גרמניהגרמניה פליקס מגאת
* גרמניהגרמניה דיטר מילר
* גרמניהגרמניה פרנקו פודה
* גרמניהגרמניה ברנד פורסטר
* גרמניהגרמניה מיכאל פריץ
* גרמניהגרמניה אדמונד קונן
* מצריםמצרים האני רמזי

קישורים חיצוניים
----------------

ויקישיתוף מדיה וקבצים בנושא **פ.צ. זארבריקן** בוויקישיתוף
* פ.צ. זארבריקן, ברשת החברתית פייסבוק
* פ.צ. זארבריקן, ברשת החברתית אקס (טוויטר)
* פ.צ. זארבריקן, ברשת החברתית אינסטגרם
* פ.צ. זארבריקן, סרטונים בערוץ היוטיוב
* פרופיל, באתר Transfermarkt
* פרופיל, באתר Soccerway
* פרופיל, באתר FootballDatabase.eu
* אתר האינטרנט הרשמי של פ.צ. זארבריקן (בגרמנית)
* פ.צ. זארבריקן, ברשת החברתית פייסבוק
* פ.צ. זארבריקן, ברשת החברתית אקס (טוויטר)
* פ.צ. זארבריקן, ברשת החברתית אינסטגרם
* פ.צ. זארבריקן, סרטונים בערוץ היוטיוב

הערות שוליים
------------

1. ↑  תוצאות הליגה הצרפתית השנייה, באתר RSSSF
2. ↑  גביע חבל הסאר הבין-לאומי, באתר RSSSF
3. ↑  גרמניה: באיירן נמנעה ממבוכה, פ.צ. קלן הפסידה לזארבריקן מהליגה ה-4, באתר וואלה!‏, 29 באוקטובר 2019
4. ↑  עוזי דן, באיירן מינכן גברה על שאלקה ועלתה לחצי גמר הגביע הגרמני, באתר הארץ, 3 במרץ 2020
5. ↑  לברקוזן בגמר הגביע הגרמני אחרי 0:3 קליל, באתר ONE‏, 9 ביוני 2020
6. ↑  מדהים: זארברוקן העיפה את באיירן מינכן מהגביע, באתר ONE‏, 1 בנובמבר 2023
7. ↑  דורטמונד הודחה, פרנקפורט הופתעה, וירץ נפצע בניצחון לברקוזן, באתר וואלה!‏, 7 בדצמבר 2023
8. ↑  מטורף: זארברוקן עלתה לחצי גמר הגביע הגרמני, באתר ONE‏, 12 במרץ 2024
9. ↑  תם מסע הקסם: זארבריקן הפסידה בחצי הגמר, באתר ONE‏, 3 באפריל 2024

1. ↑  בזירקסליגה ריינהסן-סאר
2. ↑  בזירקסליגה ריין-סאר
3. 1 2  גאוליגה וסטמארק
4. 1 2 3  אוברליגה דרום-מערב
5. ↑  בונדסליגה 2 דרום
6. ↑  הבית הדרומי